DRUSKININKŲ SAVIVALDYBĖS ADMINISTRACIJOS DIREKTORIUS

ĮSAKYMAS

DĖL ŠVIETIMO SKYRIAUS VEIKLOS NUOSTATŲ IR ŠVIETIMO SKYRIAUS KARJEROS VALSTYBĖS TARNAUTOJŲ PAREIGYBIŲ APRAŠYMŲ

2017-09-25 Nr. V35-857

Druskininkai

Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 ir 3 punktais, Lietuvos Respublikos valstybės tarnybos įstatymo 8 straipsnio 8 dalies 1 punktu, Savivaldybių administracijų švietimo padalinių bendraisiais nuostatais, patvirtintais Lietuvos Respublikos Vyriausybės 2004 m. vasario 5 d. nutarimu Nr. 128 „Dėl Savivaldybių administracijų švietimo padalinių bendrųjų nuostatų patvirtinimo“, Kvalifikacinių reikalavimų savivaldybių administracijų švietimo padalinių vadovams ir specialistams aprašu, patvirtintu Lietuvos Respublikos švietimo ir mokslo ministro 2004 m. lapkričio 3 d. įsakymu Nr. ISAK-1717 „Dėl Kvalifikacinių reikalavimų savivaldybių administracijų švietimo padalinių vadovams ir specialistams aprašo patvirtinimo“, Pavyzdiniu savivaldybės jaunimo reikalų koordinatoriaus (vyriausiojo specialisto) pareigybės aprašymu, patvirtintu Lietuvos Respublikos socialinės apsaugos ir darbo ministro 2008 m. kovo 4 d. įsakymu Nr. A1-68 „Dėl Pavyzdinio savivaldybės jaunimo reikalų koordinatoriaus (vyriausiojo specialisto) pareigybės aprašymo ir Pavyzdinio savivaldybės jaunimo reikalų koordinatoriaus (vyresniojo specialisto) pareigybės aprašymo patvirtinimo“:

1. T v i r t i n u pridedamus:

1.1. Švietimo skyriaus veiklos nuostatus;

1.2. Švietimo skyriaus karjeros valstybės tarnautojų pareigybių aprašymus:

1.2.1. skyriaus vedėjo pavaduotojo;

1.2.2. vyriausiojo specialisto;

1.2.3. vyriausiojo specialisto.

2. P r i p a ž į s t u netekusiais galios:

2.1. Druskininkų savivaldybės administracijos direktoriaus 2015 m. lapkričio 25 d. įsakymą Nr. V35-1030 “Dėl Druskininkų savivaldybės administracijos Švietimo skyriaus vedėjo pavaduotojo pareigybės aprašymo”;

2.2. Druskininkų savivaldybės administracijos direktoriaus 2015 m. gruodžio 2 d. įsakymo Nr. V35-1055 “Dėl Švietimo skyriaus veiklos nuostatų ir karjeros valstybės tarnautojų pareigybių aprašymų“ 1 punkto 1.1 ir 1.2.2 papunkčius;

2.3. Druskininkų savivaldybės administracijos direktoriaus 2016 m. balandžio 26 d. įsakymą Nr. V35-343 „Dėl Švietimo skyriaus vyriausiojo specialisto pareigybės aprašymo tvirtinimo ir Druskininkų savivaldybės administracijos direktoriaus 2016 m. sausio 19 d. įsakymo Nr. V35-31 „Dėl Druskininkų savivaldybės administracijos karjeros valstybės tarnautojų pareigybių aprašymų“ pakeitimo“.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės administracijos direktoriaus pavaduotoja,

pavaduojanti savivaldybės administracijos direktorių	Violeta Grigorienė

Patvirtinta

Druskininkų savivaldybės administracijos direktoriaus

2017 m. rugsėjo 25 d. įsakymu Nr. V35-857

ŠVIETIMO SKYRIAUS VEIKLOS NUOSTATAI

I. BENDROSIOS NUOSTATOS

1. Švietimo skyriaus veiklos nuostatai (toliau vadinama – nuostatai) reglamentuoja šio skyriaus uždavinius, funkcijas, struktūrą, skyriaus ir jo vadovo teises ir atskaitomybę.

2. Nuostatai parengti vadovaujantis Lietuvos Respublikos Vyriausybės patvirtintais Savivaldybių administracijų švietimo padalinių bendraisiais nuostatais ir Druskininkų savivaldybės administracijos nuostatais.

3. Švietimo skyrius (toliau vadinama – skyrius) yra Savivaldybės tarybos įsteigtas Savivaldybės administracijos struktūrinis padalinys, kurio paskirtis - dalyvauti formuojant savivaldybės švietimo, jaunimo ir sporto politiką ir teisės aktų nustatyta tvarka vykdyti švietimo, jaunimo ir sporto viešąjį administravimą savivaldybės švietimo, jaunimo ir sporto įstaigose, prižiūrėti kitų savivaldybės įstaigų, kuriose organizuojamas vaikų ir suaugusiųjų neformalusis švietimas, vaikų užimtumas, šios srities veiklą.

4. Skyrius savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos, Viešojo administravimo, Valstybės tarnybos, Teisėkūros pagrindų, Švietimo, Jaunimo politikos pagrindų, Kūno kultūros ir sporto bei kitais įstatymais, kitais Lietuvos Respublikos Seimo priimtais teisės aktais, Lietuvos Respublikos Vyriausybės nutarimais, ministrų ir departamentų direktorių įsakymais, savivaldybės tarybos sprendimais, savivaldybės mero potvarkiais, Savivaldybės administracijos nuostatais, Savivaldybės administracijos vidaus tvarkos taisyklėmis, savivaldybės mero potvarkiais, savivaldybės administracijos direktoriaus įsakymais, šiais nuostatais ir kitais teisės aktais.

5. Skyriaus veiklą, įgyvendinant valstybės švietimo politiką, koordinuoja Švietimo ir mokslo ministerija.

6. Skyrius turi antspaudą ir blankus su Savivaldybės herbu ir skyriaus pavadinimu. Skyriaus buveinės adresas: Vasario 16-osios g. 7, LT-66118 Druskininkai.

II. SKYRIAUS UŽDAVINIAI IR FUNKCIJOS

7. Svarbiausi skyriaus uždaviniai yra šie:

7.1. užtikrinti valstybės ir savivaldybės švietimo, jaunimo ir sporto politikos įgyvendinimą, Lietuvos Respublikos įstatymų, Lietuvos Respublikos Vyriausybės nutarimų, švietimo ir mokslo ministro įsakymų, Jaunimo departamento, Kūno kultūros ir sporto departamento direktorių įsakymų, savivaldybės tarybos sprendimų, savivaldybės mero potvarkių, savivaldybės administracijos direktoriaus įsakymų ir kitų teisės aktų, reglamentuojančių švietimą, jaunimo ir sporto veiklas, vykdymą;

7.2. organizuoti, stebėti ir tobulinti vaikų, jaunimo ir suaugusiųjų bendrąjį ugdymą, mokinių, turinčių specialiųjų ugdymosi poreikių, ugdymą, ikimokyklinį ir priešmokyklinį ugdymą, kitą neformalųjį vaikų švietimą ir neformalųjį suaugusiųjų švietimą, švietimo pagalbos teikimą, vaikų ir jaunimo užimtumą, stebėti vaiko minimalios priežiūros priemonių vykdymą.

8. Skyrius, įgyvendindamas jam pavestus uždavinius, atlieka šias funkcijas:

8.1. analizuoja švietimo būklę, pasitelkęs Atvirą informavimo, konsultavimo, orientavimo sistemą (toliau – AIKOS), teikia mokiniams ir jų tėvams (globėjams, rūpintojams) informaciją apie savivaldybės teritorijoje veikiančias švietimo įstaigas, vykdomas švietimo programas, taikomas mokymosi formas. Teikia visuomenei ir Švietimo ir mokslo ministerijai savivaldybės administracijos direktoriaus patvirtintą informaciją apie švietimo būklę savivaldybėje, naudodamasis Švietimo valdymo informacinės sistemos (toliau – ŠVIS) informacija, rengia pranešimus savivaldybės tarybai ir savivaldybės administracijos direktoriui;

8.2. rengia savivaldybės ilgalaikius švietimo, jaunimo veiklos, sporto plėtros tikslų ir priemonių projektus, dalyvauja rengiant savivaldybės biudžeto projekto švietimo, jaunimo ir sporto veiklų dalį, švietimo, jaunimo veiklos ir sporto plėtotei skirtas savivaldybės investicines programas, savivaldybės tarybai patvirtinus, organizuoja jų įgyvendinimą;

8.3. teikia savivaldybės tarybai ir savivaldybės administracijos direktoriui siūlymus dėl sąlygų vykdyti privalomąjį ir visuotinį švietimą sudarymo, mokyklų tinklo formavimo, dalyvauja rengiant savivaldybės mokyklų tinklo pertvarkos bendrojo plano projektą, savivaldybės tarybai patvirtinus, organizuoja jo įgyvendinimą;

8.4. tvarko švietimo informacines sistemas, prižiūri, kaip vykdomas mokyklų duomenų teikimas. Konsultuoja mokyklas, derina jų bendrus poreikius diegiant mokyklų informacines sistemas;

8.5. organizuoja ir tvarko savivaldybės teritorijoje gyvenančių vaikų apskaitą. Nustato mokyklų nelankančius vaikus ir jų ugdymo poreikius, kartu su mokyklomis vykdo tikslines šių vaikų įtraukimo į švietimo veiklą programas, užtikrindamas, kad visi savivaldybės teritorijoje gyvenantys vaikai iki 16 metų mokytųsi pagal pradinio ir pagrindinio ugdymo programas;

8.6. koordinuoja savivaldybės švietimo, jaunimo ir sporto įstaigų veiklą, konsultuoja jų vadovus, mokytojus, švietimo pagalbos specialistus, mokyklų bendruomenes ugdymo turinio įgyvendinimo, ugdymo proceso organizavimo ir švietimo pagalbos teikimo klausimais;

8.7. organizuoja ir koordinuoja švietimo pagalbos (švietimo informacinės, psichologinės, socialinės pedagoginės, specialiosios pedagoginės, specialiosios pagalbos, profesinio orientavimo) teikimą, koordinuoja vaiko minimalios priežiūros priemonių vykdymą švietimo įstaigose;

8.8. organizuoja savivaldybės teritorijoje esančių mokyklų mokinių mokymosi pasiekimų patikrinimus (brandos egzaminus, kitus egzaminus, įskaitas ir kitus mokymosi pasiekimų tikrinimo būdus) pagal švietimo ir mokslo ministro patvirtintas mokymosi pasiekimų patikrinimų programas ir mokymosi pasiekimų patikrinimų organizavimo ir vykdymo tvarkos aprašus, mokinių pasiekimų tyrimus;

8.9. koordinuoja visų su švietimo, jaunimo ir sporto politika tiesiogiai susijusių teisės aktų, strategijų ir jų priemonių įgyvendinimą savivaldybėje;

8.10. renka ir sistemina duomenis apie savivaldybės teritorijoje gyvenančio jaunimo padėtį, analizuoja jos pokyčius, teikia išvadas ir pasiūlymus savivaldybės administracijos direktoriui, Savivaldybės jaunimo reikalų tarybai, informuoja apie jaunimo padėtį su jaunimo politika susijusius asmenis ir visuomenę; dėl savivaldybės strateginio plano ir jo priemonių įgyvendinimo švietimo, jaunimo ir sporto politikos srityje;

8.11. inicijuoja ilgalaikių savivaldybės jaunimo politikos plėtros strategijų ir priemonių planų rengimą, užtikrina jų įgyvendinimą ir priežiūrą savivaldybės teritorijoje;

8.12. teikia siūlymus dėl socialinių paslaugų plėtros jaunimui savivaldybės socialinių paslaugų plano rengėjams;

8.13. inicijuoja neformalių jaunimo grupių, jaunimo ir su jaunimu dirbančių organizacijų rėmimo programų ir priemonių savivaldybės teritorijoje rengimą, siekiant įtraukti jaunimą į aktyvią veiklą bei skatindamas jaunimo ir su jaunimu dirbančias organizacijas aktyviai įgyvendinti Lietuvos Respublikos jaunimo politikos pagrindų įstatyme nustatytas funkcijas;

8.14. teikia savivaldybės administracijos direktoriui siūlymus ir išvadas dėl atvirų erdvių ir centrų jaunimui, jaunimo ir sporto organizacijų veiklai skirtų patalpų nuomos arba panaudos, jaunimo ir sporto veiklų rėmimo ir kitais jaunimo ir sporto politikos klausimais, siekiant atviro darbo su jaunimu, jaunimo ir sporto organizacijų plėtros savivaldybėje;

8.15. bendradarbiauja su Savivaldybės administracijos kitais padaliniais, Savivaldybės jaunimo reikalų taryba, regionine jaunimo organizacijų taryba, įmonių, įstaigų, organizacijų atstovais, vykdančiais su jaunimu ir sportu susijusią veiklą, jaunimo ir sporto organizacijomis, su jaunimu dirbančiomis organizacijomis bei neformaliomis jaunimo grupėmis;

8.16. dalyvauja plėtojant bendradarbiavimą su kitomis Lietuvos savivaldybėmis ir su Nacionaline jaunimo reikalų koordinatorių asociacija, siekiant perimti ir pasidalinti gerosios praktikos pavyzdžiais jaunimo politikos formavimo ir įgyvendinimo savivaldybėje klausimais;

8.17. bendradarbiauja su Socialinės apsaugos ir darbo ministerija, Jaunimo reikalų departamentu prie Socialinės apsaugos ir darbo ministerijos ir kitomis institucijomis jaunimo politikos formavimo savivaldybėje klausimais; su Kūno kultūros ir sporto departamentu ir kitomis institucijomis sporto politikos formavimo savivaldybėje klausimais;

8.18. inicijuoja ir dalyvauja vykdant savivaldybės jaunimo politikos kokybės vertinimą bei analizuoja jaunimo padėties ir jaunimo politikos įgyvendinimo pokyčius;

8.19. inicijuoja ir įgyvendina gerosios patirties perėmimą iš užsienio šalių bei savivaldybės jaunimo ir sporto politikos patirties perdavimą užsienio šalims;

8.20. atlieka savivaldybės Valstybinės kalbos mokėjimo kvalifikavimo komisijos veiklos kontrolę;

8.21. vykdo savivaldybės mokyklų vadovų, jų pavaduotojų ugdymui, ugdymą organizuojančių skyrių vedėjų atestaciją ir veiklos vertinimą;

8.22. organizuoja savivaldybės mokyklų mokytojų ir švietimo pagalbos specialistų atestaciją;

8.23. dalyvauja konkursų savivaldybės švietimo įstaigos vadovų pareigoms eiti komisijose, rengia švietimo įstaigų vadovų pareigybių aprašymus;

8.24. atlieka savivaldybės mokyklų veiklos priežiūrą, inicijuoja jų periodišką išorinį vertinimą, vykdo prevencines priemones, taiko pažangą skatinančias poveikio priemones. Padeda nevalstybinėms švietimo įstaigoms;

8.25. inicijuoja savivaldybės švietimo tarybos kūrimąsi;

8.26. rengia savivaldybės tarybos sprendimų, savivaldybės mero potvarkių ir savivaldybės administracijos direktoriaus įsakymų projektus, teikia juos tvirtinti ir organizuoja jų įgyvendinimą dėl:

8.26.1. savivaldybės Mokyklų tinklo pertvarkos bendrojo plano patvirtinimo, savivaldybės švietimo įstaigų steigimo, reorganizavimo, likvidavimo, pertvarkymo, struktūros pertvarkos, leidimų steigti filialus;

8.26.2. savivaldybės švietimo, jaunimo ir sporto įstaigų nuostatų, įstatų, jų pakeitimų ir papildymų;

8.26.3. pritarimo savivaldybės mokyklų strateginiams planams ir ugdymo planams;

8.26.4. savivaldybės neformaliojo švietimo (taip pat formalųjį švietimą papildančio ugdymo) mokyklų veiklos išorinio vertinimo tvarkos;

8.26.5. mokslo metų pradžios ir trukmės savivaldybės neformaliojo švietimo mokyklose ir ugdymo pagal neformaliojo švietimo programas pradžios savivaldybės bendrojo ugdymo mokyklose;

8.26.6. asmenų priėmimo į savivaldybės ikimokyklinio ugdymo, kito neformaliojo vaikų švietimo (taip pat formalųjį švietimą papildančio ugdymo) mokyklas, bendrojo ugdymo mokyklas tvarkos nustatymo;

8.26.7. neformaliojo švietimo programų vykdymo savivaldybės bendrojo ugdymo mokyklose;

8.26.8. savivaldybės mokyklų aprūpinimo bendrojo ugdymo dalykų vadovėliais ir mokymo priemonėmis ir turimų vadovėlių perskirstymo tarp pavaldžių mokyklų, kurių mokiniai pereina iš vienos mokyklos į kitą;

8.26.9. atlyginimo dydžio nustatymo už:

8.26.9.1. vaikų, ugdomų pagal ikimokyklinio ugdymo programas, išlaikymą;

8.26.9.2. ikimokyklinio ugdymo ir bendrojo ugdymo mokyklos nuostatuose (įstatuose) nustatytas mokinių tėvų (globėjų, rūpintojų) pageidavimu teikiamas papildomas paslaugas;

8.26.9.3. savivaldybės mokyklų teikiamą neformalųjį vaikų švietimą ir neformalųjį suaugusiųjų švietimą, taip pat dėl teikiamų švietimo ar papildomų paslaugų kainų, įkainių ir tarifų nustatymo tais atvejais, kai jų nenustato Lietuvos Respublikos Vyriausybė;

8.26.10. neformaliojo vaikų švietimo programų vykdymo tvarkos;

8.26.11. savivaldybės teritorijoje gyvenančių mokinių nemokamo vežimo į mokyklas ir atgal pagal Lietuvos Respublikos švietimo įstatymą organizavimo; mokinių, kurie turi specialiųjų ugdymosi poreikių ir nepajėgia patys atvykti į bendrojo ugdymo mokyklą (negali savarankiškai vaikščioti, dėl didelių sutrikimų yra nesaugūs gatvėje), vežimo į mokyklą ir atgal tvarkos ir atvejų nustatymo;

8.26.12. sąlygų organizuoti vaikų ir mokinių maitinimą savivaldybės ikimokyklinio ugdymo ir bendrojo ugdymo mokyklose sudarymo;

8.26.13. kvalifikacijos tobulinimo išlaidų mokytojams ir kitiems ugdymo procese dalyvaujantiems asmenims apmokėjimo tvarkos;

8.26.14. materialinės paramos teikimo ar tam tikrų išlaidų kompensavimo mokytojams ir kitiems ugdymo procese dalyvaujantiems specialistams tvarkos nustatymo;

8.26.15. jaunimo ir sporto politikos priemonių;

8.27. rengia kitus su skyriaus vykdomomis funkcijomis susijusius savivaldybės tarybos sprendimų, savivaldybės mero potvarkių ir savivaldybės administracijos direktoriaus įsakymų projektus, teikia juos tvirtinti ir organizuoja jų įgyvendinimą;

8.28. rengia pagal kompetenciją Savivaldybės ir Savivaldybės administracijos vardu sudaromų sutarčių projektus ir teikia ataskaitas apie jų vykdymą;

8.29. dalyvauja rengiant savivaldybės biudžeto projektus švietimo programoms įgyvendinti, koordinuoja jų vykdymą, skaičiuoja ir analizuoja švietimo įstaigų ugdymo lėšas pagal mokinio krepšelio ir sutartinių mokinių skaičiavimo metodiką, ūkio lėšas švietimo įstaigų ir sanatorijos bei lavinamųjų klasių išlaikymui;

8.30. derina ir analizuoja švietimo įstaigų darbuotojų etatų ir tarifinius sąrašus;

8.31. koordinuoja reorganizuojamų, likviduojamų ar pertvarkomų mokyklų mokymosi sutartyse numatytų mokyklų finansinių atsiskaitymų užbaigimą, kontroliuoja turto paskirstymą;

8.32. dalyvauja vykdant Savivaldybės plėtros strateginius planus bei padeda įgyvendinti Savivaldybės institucijų suformuotą švietimo, jaunimo ir sporto politiką;

8.33. inicijuoja, organizuoja ir dalyvauja rengiant paraiškas Europos Sąjungos struktūrinių fondų, tarptautinių programų, valstybės investicijų programos ir kitų finansinių šaltinių paramai gauti bei projektus, finansuojamus minėtų šaltinių lėšomis; dalyvauja priežiūros komitetų ar projektų koordinavimo grupių veikloje, įgyvendinant šiuos projektus;

8.34. organizuoja gyventojų pasiūlymų, prašymų, pareiškimų bei skundų švietimo, jaunimo ir sporto organizavimo klausimais nagrinėjimą;

8.35. dalyvauja komisijų bei darbo grupių veikloje;

8.36. rengia ataskaitas, teikia išvadas;

8.37. pateikia pagal bylų nomenklatūrą archyvui sutvarkytus dokumentus;

8.38. saugo asmens duomenis, gaunamus pagal Savivaldybės ir Savivaldybės administracijos vardu sudarytas sutartis ir pagal šias sutartis teikiamus, ne ilgiau, nei to reikalauja asmens duomenų tvarkymo tikslai;

8.39. saugo asmens duomenų paslaptį, jei duomenys neskirti skelbti viešai;

8.40. vykdo pagal kompetenciją kitas Lietuvos Respublikos įstatymų ir kitų teisės aktų nustatytas funkcijas.

III. SKYRIAUS STRUKTŪRA IR DARBO ORGANIZAVIMAS

9. Skyriaus valstybės tarnautojų ir darbuotojų, dirbančių pagal darbo sutartis, pareigybių sąrašai sudaromi savivaldybės administracijos direktoriaus įsakymu. Skyriuje yra skyriaus vedėjo, skyriaus vedėjo pavaduotojo ir vyriausiųjų specialistų pareigybės.

10. Skyriaus vedėjas, skyriaus vedėjo pavaduotojas ir vyriausieji specialistai priimami į pareigas ir atleidžiami iš jų Lietuvos Respublikos valstybės tarnybos įstatymo ir Darbo kodekso nustatyta tvarka, atsižvelgiant į švietimo ir mokslo ministro nustatomus kvalifikacinius reikalavimus švietimo padalinių vadovams ir specialistams, nurodytus savivaldybės administracijos direktoriaus patvirtintuose pareigybių aprašymuose.

11. Skyriaus vedėjas vadovauja skyriui, kontroliuoja ir tiesiogiai atsako už skyriui pavestų uždavinių ir funkcijų vykdymą, darbą organizuoja taip, kad būtų pasiekti savivaldybės strateginiai tikslai.

12. Skyriaus darbas organizuojamas vadovaujantis Savivaldybės tarybos veiklos reglamentu, Savivaldybės administracijos nuostatais, Savivaldybės administracijos vidaus tvarkos taisyklėmis ir šiais nuostatais.

13. Skyriaus vedėjo atostogų, tarnybinių komandiruočių, laikinojo nedarbingumo metu ir kitais atvejais, kai jis negali eiti pareigų, jo funkcijas atlieka skyriaus vedėjo pavaduotojas ar savivaldybės administracijos direktoriaus įsakymu paskirtas kitas valstybės tarnautojas.

14. Skyriaus vedėjas tiesiogiai pavaldus savivaldybės administracijos direktoriui, o skyriaus valstybės tarnautojai ir darbuotojai, dirbantys pagal darbo sutartis, yra tiesiogiai pavaldūs skyriaus vedėjui.

15. Skyriaus valstybės tarnautojų ir darbuotojų, dirbančių pagal darbo sutartis, pasitarimai paprastai vyksta kartą per savaitę skyriaus vedėjo nustatytu laiku.

16. Bendriems skyriaus valstybės tarnautojų ir darbuotojų, dirbančių pagal darbo sutartis, bei savivaldybei pavaldžių švietimo, jaunimo ir sporto įstaigų direktorių pasitarimams vadovauja skyriaus vedėjas, skyriaus vedėjo pavaduotojas arba skyriaus vedėjo paskirtas vyriausiasis specialistas. Šie pasitarimai paprastai vyksta kartą per mėnesį.

IV. SKYRIAUS, JO VADOVO TEISĖS IR ATSKAITOMYBĖ

17. Skyrius turi teisę:

17.1. kreiptis į valstybinio ir savivaldybės administravimo subjektus;

17.2. pagal savo kompetenciją gauti iš valstybės ir savivaldybės institucijų ir įstaigų, įmonių informaciją skyriaus uždaviniams įgyvendinti ir funkcijoms atlikti; naudotis ŠVIS ir AIKOS duomenimis;

17.3. sudaryti darbo grupes sprendžiamoms problemoms nagrinėti;

17.4. dalyvauti rengiant Lietuvos Respublikos įstatymų ir kitų teisės aktų švietimo, jaunimo ir sporto klausimais projektus, teikti pastabas ir pasiūlymus dėl parengtų projektų;

17.5. gauti iš savivaldybei pavaldžių švietimo, jaunimo ir sporto įstaigų vadovų ataskaitas, kitus dokumentus ir duoti įstaigų vadovams pavedimus įvairiais veiklos organizavimo klausimais;

17.6. bendradarbiauti su kitų savivaldybių administracijų švietimo, jaunimo ir sporto padaliniais, kitais juridiniais ir fiziniais asmenimis;

17.7. Savivaldybei ir Savivaldybės administracijai įgaliojus, atstovauti savivaldybei ir Savivaldybės administracijai visų instancijų teismuose ar kitose įstaigose, institucijose;

17.8. teisės aktų nustatyta tvarka dalyvauti savivaldybės švietimo, jaunimo ir sporto įstaigų vadovų skyrimo konkursuose;

17.9. dalyvauti įgyvendinant tarptautines programas ar kitaip bendradarbiauti su užsienio valstybių švietimo, jaunimo veiklos ir sporto subjektais;

17.10. dalyvauti savivaldybės tarybos, jos komitetų posėdžiuose, frakcijų vadovų sueigose, Savivaldybės administracijos, jos padalinių vadovų pasitarimuose svarstant atitinkamus klausimus;

17.11. atsisakyti vizuoti rengiamų dokumentų projektus, prieštaraujančius Lietuvos Respublikos įstatymams ir kitiems teisės aktams.

18. Skyriaus valstybės tarnautojai ir darbuotojai, dirbantys pagal darbo sutartis, tobulina savo kvalifikaciją iš Lietuvos Respublikos valstybės, savivaldybės biudžetų, fondų ir kitų teisėtų lėšų.

19. Skyrius turi ir kitų teisių, kurias suteikia Lietuvos Respublikos įstatymai, Lietuvos Respublikos Vyriausybės nutarimai ir kiti teisės aktai.

20. Skyriaus vedėjas atskaitingas savivaldybės administracijos direktoriui.

21. Skyriaus valstybės tarnautojai ir darbuotojai, dirbantys pagal darbo sutartis, atsako už tinkamą priskirtų funkcijų, numatytų skyriaus veiklos nuostatuose, pareigybių aprašymuose, vykdymą.

____________________

PATVIRTINTA

Druskininkų savivaldybės administracijos direktoriaus

2017 m. rugsėjo 25 d. įsakymu Nr. V35-857

ŠVIETIMO SKYRIAUS VEDĖJO PAVADUOTOJO PAREIGYBĖS APRAŠYMAS

I. PAREIGYBĖS CHARAKTERISTIKA

1. Švietimo skyriaus vedėjo pavaduotojas yra karjeros valstybės tarnautojas.

2. Pareigybės lygis – A.

3. Pareigybės kategorija – 12.

II. PASKIRTIS

4. Švietimo skyriaus vedėjo pavaduotojo pareigybės paskirtis – dalyvauti formuojant Druskininkų savivaldybės švietimo politiką, vykdyti švietimo viešąjį administravimą savivaldybės švietimo įstaigose, prižiūrėti kitų savivaldybės įstaigų, kuriose organizuojamas vaikų ir suaugusiųjų neformalusis švietimas, vaikų užimtumas, šios srities veiklą.

III. VEIKLOS SRITIS

5. Specialioji veiklos sritis - Druskininkų savivaldybės švietimo veiklos organizavimas ir jos vykdymo priežiūra.

IV. SPECIALŪS REIKALAVIMAI ŠIAS PAREIGAS EINANČIAM

VALSTYBĖS TARNAUTOJUI

6. Valstybės tarnautojas, einantis šias pareigas, turi atitikti šiuos specialius reikalavimus:

6.1. išmanyti Lietuvos Respublikos įstatymus, Lietuvos Respublikos Vyriausybės nutarimus, kitus teisės aktus, reglamentuojančius vietos savivaldą, viešąjį administravimą, teisėkūrą, valstybės tarnybą, švietimo veiklą, gebėti teisės aktus taikyti praktiškai;

6.2. turėti socialinių mokslų studijų srities edukologijos krypties aukštąjį universitetinį ar jam prilygintą išsilavinimą, edukologijos magistro kvalifikacinį laipsnį;

6.3. turėti pedagogo kvalifikaciją, ne mažesnį kaip 3 metų pedagoginio darbo stažą ir ne mažesnę kaip 3 metų švietimo organizavimo ir (ar) priežiūros patirtį, įgytą viešojo administravimo institucijoje, arba 3 metų vadovaujamo darbo patirtį pareigybėje, kurią einant atliekamas darbas yra laikomas pedagoginiu;

6.4. mokėti naudotis informacinėmis technologijomis, dirbti kompiuteriu MS Word, MS Excel, PowerPoint, MS Outlook, Internet Explorer programomis;

6.5. mokėti rengti dokumentus pagal Lietuvos Respublikos teisingumo ministro įsakymu patvirtintas Teisės aktų projektų rengimo rekomendacijas, Lietuvos Respublikos vyriausiojo archyvaro įsakymu patvirtintas Dokumentų rengimo taisykles ir Dokumentų tvarkymo ir apskaitos taisykles;

6.6. gerai mokėti lietuvių kalbą, jos mokėjimo lygis turi atitikti valstybinės kalbos mokėjimo trečiąją kategoriją pagal Lietuvos Respublikos Vyriausybės nutarimu patvirtintus reikalavimus;

6.7. gebėti sklandžiai ir argumentuotai dėstyti mintis žodžiu ir raštu, mokėti valdyti, kaupti, sisteminti, apibendrinti informaciją, dirbti komandoje, teikti konsultacijas;

6.8. gebėti stebėti ir vertinti ugdymo procesą, tikrinti mokyklos organizacinę ir vadybinę veiklą;

6.9. gebėti planuoti ir organizuoti padalinio darbą, vykdant nuostatuose nustatytas funkcijas;

6.10. gebėti reaguoti į valstybės ir savivaldybės institucijų suformuotos politikos pokyčius ir operatyviai priimti sprendimus;

6.11. mokėti savo veikloje taikyti strateginio planavimo principus ir metodus;

6.12. gebėti savarankiškai planuoti ir organizuoti savo veiklą.

6.13. sugebėti atstovauti Švietimo skyriui savivaldybės ir kitose institucijose.

V. ŠIAS PAREIGAS EINANČIO VALSTYBĖS TARNAUTOJO FUNKCIJOS

7. Šias pareigas einantis valstybės tarnautojas vykdo šias funkcijas:

7.1. padeda formuoti ir įgyvendinti Savivaldybės švietimo politiką;

7.2. laiku įgyvendina teisės aktus ir valstybės bei savivaldybės institucijų ir Savivaldybės administracijos sprendimus viešojo administravimo srityje;

7.3. vykdo Savivaldybės tarybos veiklos reglamento, Savivaldybės administracijos nuostatų, Savivaldybės administracijos vidaus tvarkos taisyklių, Švietimo skyriaus veiklos nuostatų reikalavimus;

7.4. padeda įgyvendinti Savivaldybės plėtros strateginį planą švietimo srityje;

7.5. savo veikloje taiko strateginio planavimo principus ir metodus;

7.6. rengia savivaldybės tarybos sprendimų, savivaldybės mero potvarkių bei savivaldybės administracijos direktoriaus įsakymų projektus švietimo klausimais, teikia juos tvirtinti ir organizuoja jų įgyvendinimą dėl:

7.6.1.savivaldybės Mokyklų tinklo pertvarkos bendrojo plano patvirtinimo, savivaldybės švietimo įstaigų steigimo, reorganizavimo, likvidavimo, pertvarkymo, struktūros pertvarkos, leidimų steigti filialus;

7.6.2. kuruojamų savivaldybės švietimo įstaigų nuostatų, įstatų, jų pakeitimų ir papildymų;

7.6.3. pritarimo savivaldybės mokyklų ugdymo planams ir kuruojamų įstaigų strateginiams planams;

7.6.4. savivaldybės neformaliojo švietimo (taip pat formalųjį švietimą papildančio ugdymo) mokyklų veiklos išorinio vertinimo tvarkos;

7.6.5. mokslo metų pradžios ir trukmės savivaldybės neformaliojo švietimo mokyklose ir ugdymo pagal neformaliojo švietimo programas pradžios savivaldybės bendrojo ugdymo mokyklose;

7.6.6. asmenų priėmimo į neformaliojo vaikų švietimo (taip pat formalųjį švietimą papildančio ugdymo) mokyklas, bendrojo ugdymo mokyklas tvarkos nustatymo;

7.6.7. neformaliojo vaikų švietimo programų vykdymo ir neformaliojo vaikų švietimo programų vykdymo tvarkos nustatymo;

7.7. rengia kitus savivaldybės institucijų sprendimų, potvarkių, įsakymų projektus;

7.8. rengia pagal kompetenciją Savivaldybės ir Savivaldybės administracijos vardu sudaromų sutarčių projektus, teikia ataskaitas ir išvadas apie sutarčių vykdymą;

7.9. dalyvauja rengiant paraiškas Europos Sąjungos struktūrinių fondų, tarptautinių programų, valstybės institucijų programos ir kitų finansinių šaltinių paramai gauti;

7.10. tiria ir vertina švietimo būklę analizuojant, kaip tenkinami vaikų ir suaugusių asmenų švietimo poreikiai savivaldybėje pagal Lietuvos Respublikos švietimo įstatymą;

7.11. koordinuoja ir prižiūri chemijos, fizikos, biologijos, matematikos, informacinių technologijų, muzikos, dailės, technologijų mokytojų ir nurodytų sričių metodinių būrelių veiklą, dalijimąsi gerąja patirtimi;

7.12. rengia pasiūlymus dėl įstaigų, išlaikomų iš savivaldybės biudžeto lėšų, steigimo, reorganizavimo ir likvidavimo;

7.13. kuruoja „Ryto“ gimnazijos, „Atgimimo“ mokyklos, Mikalojaus Konstantino Čiurlionio meno mokyklos veiklą, neformaliojo vaikų švietimo programų įgyvendinimą;

7.14. koordinuoja savivaldybės tarybai pavaldžių kuruojamų mokyklų vadybinę veiklą; konsultuoja mokyklų vadovus ir mokytojus, mokyklų bendruomenes ugdymo proceso organizavimo ir ugdymo turinio įgyvendinimo klausimais, rengia švietimo įstaigų vadovų pareigybių aprašymus;

7.15. koordinuoja ir prižiūri pagal kuruojamą sritį mokomųjų dalykų olimpiadas, konkursus, kitus renginius;

7.16. rengia Savivaldybės strateginių švietimo planų projektus, Savivaldybės švietimo tarybos pritarimu teikia juos savivaldybės tarybai tvirtinti ir įgyvendina patvirtintus planus;

7.17. rengia Savivaldybės metinių švietimo veiklos programų projektus, Savivaldybės švietimo tarybai apsvarsčius, teikia juos savivaldybės tarybai tvirtinti ir įgyvendina patvirtintas programas;

7.18. rengia tikslinių švietimo programų projektus, teikia juos savivaldybės tarybai tvirtinti ir organizuoja patvirtintų programų įgyvendinimą pagal savo kuruojamą sritį;

7.19. teikia mokiniams ir jų tėvams (globėjams, rūpintojams) informaciją apie Savivaldybėje veikiančias mokyklas, švietimo programas, mokymosi formas;

7.20. tvarko švietimo informacines sistemas; teikia Švietimo ir mokslo ministerijai, valstybinės švietimo priežiūros institucijoms ir visuomenei savivaldybės administracijos direktoriaus patvirtintą informaciją apie švietimo būklę savivaldybėje;

7.21. analizuoja ir vertina savivaldybės tarybai pavaldžių mokyklų mokinių mokymosi pasiekimus;

7.22. prižiūri mokyklų veiklą pagal Švietimo ir mokslo ministro nustatytą tvarką;

7.23. organizuoja ir prižiūri Savivaldybės teritorijoje esančių mokyklų mokinių pagrindinės mokyklos pasiekimų patikrinimą ir brandos egzaminus, analizuoja rezultatus ir teikia pasiūlymus;

7.24. organizuoja ir vykdo švietimo įstaigų vadovų atestaciją;

7.25. koordinuoja ir prižiūri mokytojų ir pagalbos specialistų atestaciją;

7.26. vykdo mokyklų vadybinės ir pedagoginės veiklos išorinį auditą, koordinuoja mokyklų veiklos vidaus auditą;

7.27. Lietuvos Respublikos Vyriausybės nustatyta tvarka atlieka švietimo teikėjų veiklos priežiūrą;

7.28. vykdo valstybinę švietimo stebėseną pagal Lietuvos Respublikos švietimo ir mokslo ministro įsakymais patvirtintus Valstybės švietimo stebėsenos rodiklius ir Valstybės švietimo stebėsenos tvarkos aprašą, siekia sudaryti sąlygas visiems švietimo valdymo subjektams priimti pagrįstus sprendimus ir vykdyti švietimo kokybę laiduojantį valdymą;

7.29. organizuoja ir vykdo švietimo stebėseną pagal savivaldybės administracijos direktoriaus patvirtintą Savivaldybės švietimo stebėsenos rodiklių sąrašą, siekia sudaryti sąlygas visiems švietimo valdymo subjektams priimti pagrįstus sprendimus ir vykdyti švietimo kokybę laiduojantį valdymą;

7.30. organizuoja ir tvarko savivaldybės teritorijoje gyvenančių vaikų apskaitą: nustato mokyklos nelankančius vaikus ir jų ugdymo poreikius, kartu su mokyklomis vykdo tikslines šių vaikų įtraukimo į švietimo veiklą programas, užtikrinant kad visi savivaldybės teritorijoje gyvenantys vaikai iki 16 metų mokytųsi pagal pradinio ir pagrindinio ugdymo programas;

7.31. organizuoja, prižiūri ir koordinuoja vaikų neformaliojo švietimo programų vykdymą;

7.32. teikia pasiūlymus bendrais Savivaldybės administracijos veiklos, Švietimo skyriaus veiklos, Švietimo skyriaus vedėjo pavaduotojo funkcijų vykdymo klausimais;

7.33. rengia švietimo veiklos statistines ataskaitas;

7.34. atlieka švietimo veiklą reglamentuojančių dokumentų ekspertizę;

7.35. nagrinėja gyventojų prašymus, paklausimus, skundus ir įstaigų, įmonių paraiškas, skundus savo vykdomų funkcijų srityje;

7.36. teikia informaciją savivaldybės administracijos direktoriui, savivaldybės administracijos direktoriaus pavaduotojui, Švietimo skyriaus vedėjui apie Lietuvos Respublikos įstatymų, Lietuvos Respublikos Vyriausybės nutarimų, kitų teisės aktų pakeitimus savo vykdomų funkcijų srityje;

7.37. dalyvauja komisijų, darbo grupių veikloje;

7.38. analizuoja užsienio valstybių ir kitų Lietuvos savivaldybių patirtį sprendžiant problemas savo vykdomų funkcijų srityje;

7.39. atlieka Švietimo skyriaus vedėjo funkcijas jo tarnybinių komandiruočių, atostogų, laikinojo nedarbingumo metu ir kitais atvejais, kai jis negali eiti pareigų;

7.40. tvarko pagal kompetenciją Švietimo skyriaus dokumentus ir perduoda juos į archyvą;

7.41. prižiūri Švietimo skyriaus raštvedybą, dokumentų bylų tvarkymą, saugojimą ir naudojimą;

7.42. saugo asmens duomenis ne ilgiau, nei to reikalauja asmens duomenų tvarkymo tikslai; saugo asmens duomenų paslaptį, jei duomenys neskirti skelbti viešai;

7.43. tausoja ir prižiūri Savivaldybės turtą, darbo priemones, naudoja juos tik tarnybos tikslais;

7.44. laiku atlieka kitus su funkcijomis susijusius savivaldybės mero, savivaldybės mero pavaduotojo, savivaldybės administracijos direktoriaus, savivaldybės administracijos direktoriaus pavaduotojo, Švietimo skyriaus vedėjo nenuolatinio pobūdžio pavedimus tam, kad būtų pasiekti įstaigos strateginiai tikslai;

7.45. vykdo kitas Lietuvos Respublikos įstatymų ir kitų teisės aktų numatytas funkcijas kompetencijos srityje.

VI. ŠIAS PAREIGAS EINANČIO VALSTYBĖS TARNAUTOJO PAVALDUMAS

8. Šias pareigas einantis valstybės tarnautojas tiesiogiai pavaldus Švietimo skyriaus vedėjui.

______________________________

PATVIRTINTA

Druskininkų savivaldybės administracijos direktoriaus

2017 m. rugsėjo 25 d. įsakymu Nr. V35-857

ŠVIETIMO SKYRIAUS VYRIAUSIOJO SPECIALISTO PAREIGYBĖS APRAŠYMAS

I. PAREIGYBĖS CHARAKTERISTIKA

1. Švietimo skyriaus vyriausiasis specialistas yra karjeros valstybės tarnautojas.

2. Pareigybės lygis – A.

3. Pareigybės kategorija – 10.

II. PASKIRTIS

4. Švietimo skyriaus vyriausiojo specialisto pareigybės paskirtis - dalyvauti formuojant Druskininkų savivaldybės švietimo politiką, vykdyti švietimo viešąjį administravimą savivaldybės švietimo įstaigose, prižiūrėti savivaldybės įstaigų, kuriose organizuojamas vaikų ir suaugusiųjų neformalusis švietimas, vaikų užimtumas, šios srities veiklą, administruoti sportinę veiklą savivaldybėje.

III. VEIKLOS SRITIS

5. Specialioji veiklos sritis - Druskininkų savivaldybės švietimo veiklos organizavimas, jos vykdymo priežiūra, sportinės veiklos savivaldybėje administravimas.

IV. SPECIALŪS REIKALAVIMAI ŠIAS PAREIGAS EINANČIAM

VALSTYBĖS TARNAUTOJUI

6. Valstybės tarnautojas, einantis šias pareigas, turi atitikti šiuos specialius reikalavimus:

6.1. išmanyti Lietuvos Respublikos įstatymus, Lietuvos Respublikos Vyriausybės nutarimus, kitus teisės aktus, reglamentuojančius vietos savivaldą, viešąjį administravimą, valstybės tarnybą, teisėkūrą, švietimo veiklą, sporto organizavimą, gebėti teisės aktus taikyti praktiškai;

6.2. turėti humanitarinių mokslų arba fizinių mokslų studijų srities aukštąjį universitetinį ar jam prilygintą išsilavinimą, mokytojo profesinę kvalifikaciją ar socialinių mokslų studijų srities edukologijos studijų krypties aukštąjį universitetinį ar jam prilygintą išsilavinimą, mokytojo profesinę kvalifikaciją;

6.3. turėti pedagogo kvalifikaciją, ne mažesnį kaip 3 metų pedagoginio darbo stažą;

6.4. gebėti stebėti ir vertinti ugdymo procesą, tikrinti mokyklos organizacinę ir vadybinę veiklą;

6.5. mokėti rengti dokumentus pagal Lietuvos Respublikos teisingumo ministro įsakymu patvirtintas Teisės aktų projektų rengimo rekomendacijas, Lietuvos Respublikos vyriausiojo archyvaro įsakymu patvirtintas Dokumentų rengimo taisykles ir Dokumentų tvarkymo ir apskaitos taisykles;

6.6. gerai mokėti lietuvių kalbą, jos mokėjimo lygis turi atitikti valstybinės kalbos mokėjimo trečiąją kategoriją pagal Lietuvos Respublikos Vyriausybės nutarimu patvirtintus reikalavimus;

6.7. mokėti naudotis informacinėmis technologijomis, dirbti kompiuteriu MS Word, MS Excel, PowerPoint, MS Outlook, Internet Explorer programomis;

6.8. gebėti vykdyti Savivaldybių administracijų švietimo padalinių bendruosiuose nuostatuose nustatytas funkcijas;

6.9. gebėti sklandžiai ir argumentuotai dėstyti mintis žodžiu ir raštu, mokėti valdyti, kaupti, sisteminti, apibendrinti informaciją, dirbti komandoje, teikti konsultacijas;

6.10. gebėti reaguoti į valstybės ir savivaldybės institucijų suformuotos politikos pokyčius ir operatyviai priimti sprendimus;

6.11. mokėti savo veikloje taikyti strateginio planavimo principus ir metodus;

6.12. gebėti savarankiškai planuoti ir organizuoti savo veiklą;

6.13. sugebėti atstovauti Švietimo skyriui savivaldybės ir kitose institucijose savo atliekamų funkcijų srityje.

V. ŠIAS PAREIGAS EINANČIO VALSTYBĖS TARNAUTOJO FUNKCIJOS

7. Šias pareigas einantis valstybės tarnautojas vykdo šias funkcijas:

7.1. padeda formuoti ir įgyvendinti Savivaldybės švietimo politiką;

7.2. laiku įgyvendina teisės aktus ir valstybės bei savivaldybės institucijų ir Savivaldybės administracijos sprendimus viešojo administravimo srityje;

7.3. vykdo Savivaldybės tarybos veiklos reglamento, Savivaldybės administracijos nuostatų, Savivaldybės administracijos vidaus tvarkos taisyklių, Švietimo skyriaus veiklos nuostatų reikalavimus;

7.4. padeda įgyvendinti Savivaldybės plėtros strateginį planą švietimo srityje;

7.5. savo veikloje taiko strateginio planavimo principus ir metodus;

7.6. inicijuoja ir rengia savivaldybės tarybos sprendimų, savivaldybės mero potvarkių, savivaldybės administracijos direktoriaus įsakymų, kitų dokumentų projektus, teikia juos tvirtinti ir organizuoja jų įgyvendinimą dėl:

7.6.1. savivaldybės švietimo įstaigų nuostatų, įstatų, jų pakeitimų ir papildymų;

7.6.2. pritarimo savivaldybės mokyklų strateginiams planams;

7.6.3. neformaliojo švietimo programų vykdymo savivaldybės bendrojo ugdymo mokyklose;

7.7. rengia kitus savivaldybės institucijų sprendimų, potvarkių, įsakymų projektus.

7.8. rengia pagal kompetenciją savivaldybės ir Savivaldybės administracijos vardu sudaromų sutarčių projektus, teikia ataskaitas ir išvadas apie sutarčių vykdymą;

7.9. dalyvauja rengiant paraiškas Europos Sąjungos struktūrinių fondų, tarptautinių programų, valstybės investicijų programos ir kitų finansinių šaltinių paramai gauti;

7.10. vykdo valstybinę švietimo stebėseną pagal Lietuvos Respublikos švietimo ir mokslo ministro įsakymais patvirtintus Valstybės švietimo stebėsenos rodiklius ir Valstybės stebėsenos tvarkos aprašą, sudaro sąlygas visiems švietimo valdymo subjektams priimti pagrįstus sprendimus ir vykdo švietimo kokybę laiduojantį valdymą;

7.11. vykdo kuruojamų sričių švietimo stebėseną pagal savivaldybės administracijos direktoriaus patvirtintą Savivaldybės švietimo stebėsenos rodiklių sąrašą, sudaro sąlygas visiems švietimo valdymo subjektams priimti pagrįstus sprendimus;

7.12. tiria ir vertina švietimo būklę analizuodamas, kaip tenkinami vaikų ir suaugusiųjų asmenų švietimo poreikiai savivaldybėje pagal Lietuvos Respublikos švietimo įstatymo reikalavimus;

7.13. organizuoja ir prižiūri pagrindinio ugdymo įgyvendinimą Savivaldybėje;

7.14. koordinuoja ir prižiūri lietuvių kalbos, užsienio kalbų, geografijos, istorijos, dorinio ugdymo mokytojų, bibliotekininkų, kūno kultūros, pagalbą mokiniui, mokytojui ir mokyklai teikiančių specialistų veiklą bei išvardytų dalykų metodinių būrelių veiklą, dalijimąsi gerąja patirtimi;

7.15. rengia pasiūlymus dėl įstaigų, išlaikomų iš savivaldybės biudžeto lėšų, steigimo, reorganizavimo ir likvidavimo;

7.16. kuruoja „Saulės“ pagrindinės mokyklos, Druskininkų savivaldybės Leipalingio progimnazijos, Druskininkų savivaldybės Viečiūnų progimnazijos, Druskininkų švietimo centro, Druskininkų sporto centro veiklą;

7.17. rengia leidimus organizuoti viešuosius sporto renginius Druskininkų savivaldybės teritorijoje;

7.18. koordinuoja savivaldybės tarybai pavaldžių kuruojamų mokyklų vadybinę veiklą, konsultuoja mokyklų vadovus ir mokytojus, mokyklų bendruomenes ugdymo proceso organizavimo ir ugdymo turinio įgyvendinimo klausimais;

7.19. koordinuoja ir prižiūri pagal kuruojamą sritį mokomųjų dalykų olimpiadas, konkursus, kitus renginius;

7.20. rengia tikslinių švietimo programų projektus, organizuoja patvirtintų programų įgyvendinimą pagal savo kuruojamą sritį;

7.21. rengia pasiūlymus dėl švietimo įstaigų, išlaikomų iš savivaldybės biudžeto lėšų, steigimo, reorganizavimo ir likvidavimo;

7.22. rengia Savivaldybės strateginių švietimo planų projektus, Savivaldybės švietimo tarybos pritarimu teikia juos savivaldybės tarybai tvirtinti ir įgyvendina patvirtintus planus;

7.23. rengia Savivaldybės metinių švietimo veiklos programų projektus, teikia juos savivaldybės tarybai tvirtinti ir įgyvendina patvirtintas programas;

7.24. rengia tikslinių švietimo programų projektus, teikia juos savivaldybės tarybai tvirtinti ir organizuoja patvirtintų programų įgyvendinimą pagal savo kuruojamą sritį;

7.25. tvarko švietimo informacines sistemas, teikia Švietimo ir mokslo ministerijai, valstybinės švietimo priežiūros institucijoms ir visuomenei savivaldybės administracijos direktoriaus patvirtintą informaciją apie švietimo būklę savivaldybėje;

7.26. teikia mokiniams ir jų tėvams (globėjams, rūpintojams) informaciją apie savivaldybėje veikiančias mokyklas, švietimo programas, mokymosi formas;

7.27. analizuoja ir vertina savivaldybės tarybai pavaldžių mokyklų mokinių mokymosi pasiekimus;

7.28. prižiūri mokyklų veiklą pagal Švietimo ir mokslo ministro nustatytą tvarką;

7.29. prižiūri savivaldybės teritorijoje esančių mokyklų mokinių pagrindinės mokyklos pasiekimų vertinimą ir brandos egzaminus, analizuoja rezultatus ir teikia pasiūlymus;

7.30. prižiūri moksleivių specialųjį ugdymą, rūpinasi vaikų teisių, sveikatos ir socialine apsauga švietimo įstaigose;

7.31. organizuoja, prižiūri ir koordinuoja vaikų neformaliojo švietimo programų vasarą vykdymą;

7.32. atsako už žalingų įpročių, nusikalstamumo prevenciją, specialiųjų poreikių mokinių ugdymą; koordinuoja savivaldybės tarybai pavaldžių mokyklų, pagalbos mokiniui, mokytojui ir mokyklai įstaigų veiklą, teikiant informacinę, psichologinę, socialinę pedagoginę, specialiąją pedagoginę, specialiąją pagalbą mokiniams ir pedagoginę pagalbą socialinę atskirtį patiriantiems skurdžiai gyvenančių šeimų, pabėgėlių vaikams, beglobiams, mokyklų nelankantiems vaikams, riboto mobilumo asmenims, bedarbiams, taip pat grįžusiems iš įkalinimo įstaigų, besigydantiems nuo alkoholizmo ir narkomanijos ir prie visuomenės nepritampantiesiems asmenims, koordinuoja žalingų įpročių ir nusikalstamumo prevenciją, vaikų saugumą švietimo įstaigose;

7.33. koordinuoja savivaldybės teritorijoje gyvenančių mokinių nemokamą vežimą į mokyklas ir atgal pagal Lietuvos Respublikos švietimo įstatymą;

7.34. atlieka savivaldybės Valstybinės kalbos mokėjimo kvalifikavimo komisijos veiklos kontrolę;

7.35. organizuoja, koordinuoja ir vykdo centralizuotą tėvų prašymų priėmimą dėl jų vaikų mokymosi 1-12 klasėse, paskirsto ir nukreipia mokinius į savivaldybės švietimo įstaigas;

7.36. kuruoja Druskininkų savivaldybės švietimo įstaigų Vaiko gerovės komisijų darbą;

7.37. mokinių registre registruoja ir išduoda bendrojo ugdymo mokyklų ir papildomojo ugdymo įstaigų baigimo pažymėjimus ir priedus, veda jų apskaitą, rengia ataskaitas;

7.38. rengia švietimo veiklos ataskaitas;

7.39. tvarko Druskininkų savivaldybės švietimo įstaigų registrą;

7.40. koordinuoja pedagogų registro tvarkymą, analizuoja, teikia pasiūlymus ir išvadas, tvarko kvalifikacijos tobulinimo programų ir renginių registrą;

7.41. koordinuoja ir prižiūri pedagogų metodinę veiklą savivaldybėje;

7.42. administruoja sportinę veiklą savivaldybėje;

7.43. nagrinėja gyventojų prašymus, paklausimus, skundus, įstaigų, įmonių paraiškas, skundus savo vykdomų funkcijų srityje;

7.44. dalyvauja komisijų, darbo grupių veikloje;

7.45. teikia informaciją savivaldybės administracijos direktoriui, savivaldybės administracijos direktoriaus pavaduotojui, Švietimo skyriaus vedėjui apie Lietuvos Respublikos įstatymų, Vyriausybės nutarimų, kitų teisės aktų pakeitimus savo vykdomų funkcijų srityje;

7.46. analizuoja užsienio valstybių ir kitų Lietuvos savivaldybių patirtį, sprendžiant problemas savo vykdomų funkcijų srityje;

7.47. teikia pasiūlymus Savivaldybės administracijos veiklos ir Švietimo skyriaus veiklos klausimais;

7.48. tvarko pagal kompetenciją Švietimo skyriaus dokumentus ir perduoda juos į archyvą;

7.49. prižiūri Švietimo skyriaus raštvedybą, dokumentų bylų tvarkymą, saugojimą ir naudojimą;

7.50. saugo asmens duomenis, gaunamus pagal Savivaldybės ir Savivaldybės administracijos vardu sudarytas sutartis iš institucijų bei įstaigų ir joms teikiamus, ne ilgiau, nei to reikalauja asmens duomenų tvarkymo tikslai; saugo asmens duomenų paslaptį, jei duomenys neskirti skelbti viešai;

7.51. tausoja ir prižiūri Savivaldybės turtą, darbo priemones, naudoja juos tik tarnybos tikslais;

7.52. laiku atlieka kitus su funkcijomis susijusius savivaldybės mero, savivaldybės mero pavaduotojo, savivaldybės administracijos direktoriaus, savivaldybės administracijos direktoriaus pavaduotojo, Švietimo skyriaus vedėjo nenuolatinio pobūdžio pavedimus tam, kad būtų pasiekti įstaigos strateginiai tikslai;

7.53. vykdo kitas Lietuvos Respublikos įstatymų ir kitų teisės aktų numatytas funkcijas kompetencijos srityje.

VI. ŠIAS PAREIGAS EINANČIO VALSTYBĖS TARNAUTOJO PAVALDUMAS

8. Šias pareigas einantis valstybės tarnautojas tiesiogiai pavaldus Švietimo skyriaus vedėjui.

__________________________

PATVIRTINTA

Druskininkų savivaldybės administracijos direktoriaus

2017 m. rugsėjo 25 d. įsakymu Nr. V35-857

ŠVIETIMO SKYRIAUS VYRIAUSIOJO SPECIALISTO PAREIGYBĖS APRAŠYMAS

I. PAREIGYBĖS CHARAKTERISTIKA

1. Švietimo skyriaus vyriausiasis specialistas yra karjeros valstybės tarnautojas.

2. Pareigybės lygis – A.

3. Pareigybės kategorija – 10.

II. PASKIRTIS

4. Švietimo skyriaus vyriausiojo specialisto pareigybės paskirtis - dalyvauti formuojant Druskininkų savivaldybės švietimo ir jaunimo politiką, vykdyti švietimo viešąjį administravimą savivaldybės švietimo įstaigose, prižiūrėti kitų savivaldybės įstaigų, kuriose organizuojamas vaikų ir suaugusiųjų neformalusis švietimas, vaikų užimtumas, šios srities veiklą, įgyvendinti valstybinei (perduotai savivaldybėms) funkcijai „Jaunimo teisių apsauga“: rengti ir įgyvendinti savivaldybės jaunimo politikos programas ir priemones, analizuoti jaunimo, jaunimo organizacijų padėtį savivaldybės teritorijoje, koordinuoti savivaldybės institucijų bei įstaigų veiklą jaunimo politikos srityje, vykdyti kitą veiklą, susijusią su jaunimu, jaunimo organizacijomis.

III. VEIKLOS SRITIS

5. Specialioji veiklos sritis – administruoti ir įgyvendinti švietimo ir jaunimo politiką Druskininkų savivaldybės teritorijoje.

IV. SPECIALŪS REIKALAVIMAI ŠIAS PAREIGAS EINANČIAM

VALSTYBĖS TARNAUTOJUI

6. Valstybės tarnautojas, einantis šias pareigas, turi atitikti šiuos specialius reikalavimus:

6.1. išmanyti Lietuvos Respublikos įstatymus, Lietuvos Respublikos Vyriausybės nutarimus, kitus teisės aktus, reglamentuojančius vietos savivaldą, viešąjį administravimą, valstybės tarnybą, teisėkūrą, švietimo ir jaunimo politiką ir veiklas, Europos Sąjungos jaunimo politikos kryptis, gebėti teisės aktus taikyti praktiškai;

6.2. turėti socialinių mokslų studijų srities aukštąjį universitetinį ar jam prilygintą išsilavinimą, edukologijos magistro kvalifikacinį laipsnį;

6.3. turėti pedagogo kvalifikaciją ir ne mažesnį kaip 3 metų pedagoginio darbo stažą;

6.4. mokėti bent vieną užsienio kalbą (anglų, prancūzų, vokiečių) B1 lygiu;

6.5. turėti veiklos jaunimo ar su jaunimu dirbančiose organizacijose patirties;

6.6. turėti projektų vadybos žinių ir įgūdžių;

6.7. gebėti stebėti ir vertinti ugdymo procesą, tikrinti mokyklos organizacinę ir vadybinę veiklą;

6.8. turėti bendravimo ir organizavimo įgūdžių, reikalingų bendradarbiauti su valstybės ir savivaldybių institucijų ir įstaigų atstovais, jaunimo organizacijomis, neformaliomis jaunimo grupėmis, neorganizuotu jaunimu;

6.9. mokėti rengti dokumentus pagal Lietuvos Respublikos teisingumo ministro įsakymu patvirtintas Teisės aktų projektų rengimo rekomendacijas, Lietuvos Respublikos vyriausiojo archyvaro įsakymu patvirtintas Dokumentų rengimo taisykles ir Dokumentų tvarkymo ir apskaitos taisykles;

6.10. gerai mokėti lietuvių kalbą, jos mokėjimo lygis turi atitikti valstybinės kalbos mokėjimo trečiąją kategoriją pagal Lietuvos Respublikos Vyriausybės nutarimu patvirtintus reikalavimus;

6.11. mokėti naudotis informacinėmis technologijomis, dirbti kompiuteriu MS Word, MS Excel, PowerPoint, MS Outlook, Internet Explorer programomis;

6.12. gebėti vykdyti Savivaldybių administracijų švietimo padalinių bendruosiuose nuostatuose nustatytas funkcijas;

6.13. gebėti sklandžiai ir argumentuotai dėstyti mintis žodžiu ir raštu, mokėti valdyti, kaupti, sisteminti, apibendrinti informaciją, dirbti komandoje, teikti konsultacijas;

6.14. gebėti reaguoti į valstybės ir savivaldybės institucijų suformuotos politikos pokyčius ir operatyviai priimti sprendimus;

6.15. mokėti savo veikloje taikyti strateginio planavimo principus ir metodus;

6.16. gebėti savarankiškai planuoti ir organizuoti savo veiklą;

6.17. sugebėti atstovauti Švietimo skyriui savivaldybės ir kitose institucijose savo atliekamų funkcijų srityje.

V. ŠIAS PAREIGAS EINANČIO VALSTYBĖS TARNAUTOJO FUNKCIJOS

7. Šias pareigas einantis valstybės tarnautojas vykdo šias funkcijas:

7.1. padeda formuoti ir įgyvendinti Savivaldybės švietimo ir jaunimo politiką; koordinuoja visų su jaunimo politika tiesiogiai susijusių teisės aktų, strategijų ir jų priemonių įgyvendinimą savivaldybėje;

7.2. laiku įgyvendina teisės aktus ir valstybės bei savivaldybės institucijų ir Savivaldybės administracijos sprendimus viešojo administravimo srityje;

7.3. vykdo Savivaldybės tarybos veiklos reglamento, Savivaldybės administracijos nuostatų, Savivaldybės administracijos vidaus tvarkos taisyklių, Švietimo skyriaus veiklos nuostatų reikalavimus;

7.4. padeda įgyvendinti Savivaldybės plėtros strateginį planą švietimo ir jaunimo politikos srityse;

7.5. savo veikloje taiko strateginio planavimo principus ir metodus;

7.6. rengia savivaldybės tarybos sprendimų, savivaldybės mero potvarkių bei savivaldybės administracijos direktoriaus įsakymų projektus švietimo ir jaunimo klausimais dėl:

7.6.1. kuruojamų savivaldybės švietimo ir jaunimo įstaigų nuostatų, įstatų, jų pakeitimų ir papildymų;

7.6.2. pritarimo kuruojamų įstaigų strateginiams planams;

7.6.3. asmenų priėmimo į neformaliojo vaikų švietimo mokyklas, bendrojo ugdymo mokyklas tvarkos nustatymo;

7.6.4. kitais klausimais, susijusiais su vykdomomis funkcijomis;

7.7. rengia pagal kompetenciją savivaldybės ir Savivaldybės administracijos vardu sudaromų sutarčių projektus, teikia ataskaitas ir išvadas apie sutarčių vykdymą;

7.8. dalyvauja rengiant paraiškas Europos Sąjungos struktūrinių fondų, tarptautinių programų, valstybės investicijų programos ir kitų finansinių šaltinių paramai gauti;

7.9. inicijuoja ilgalaikių savivaldybės jaunimo politikos plėtros strategijų ir priemonių planų rengimą, užtikrina jų įgyvendinimą ir priežiūrą savivaldybės teritorijoje;

7.10. inicijuoja neformalių jaunimo grupių, jaunimo ir su jaunimu dirbančių organizacijų rėmimo programų ir priemonių savivaldybės teritorijoje rengimą, siekdamas įtraukti jaunimą į aktyvią veiklą bei skatindamas jaunimo ir su jaunimu dirbančias organizacijas aktyviai įgyvendinti Lietuvos Respublikos jaunimo politikos pagrindų įstatymo nustatytas funkcijas;

7.11. teikia pasiūlymus dėl socialinių paslaugų plėtros jaunimui savivaldybės socialinių paslaugų plano rengėjams;

7.12. tiria ir vertina švietimo būklę analizuojant, kaip tenkinami vaikų ir suaugusių asmenų švietimo poreikiai savivaldybėje pagal Lietuvos Respublikos švietimo įstatymą;

7.13. rengia neformaliojo suaugusiųjų švietimo ir tęstinio mokymosi veiksmų planą ir koordinuoja jo įgyvendinimą;

7.14. koordinuoja ir prižiūri ikimokyklinio, priešmokyklinio, pradinio ugdymo bei socialinių pedagogų ir nurodytų sričių metodinių būrelių veiklą, dalijimąsi gerąja patirtimi;

7.15. kuruoja lopšelių-darželių “Bitutė”, “Žibutė”, Druskininkų savivaldybės Leipalingio progimnazijos ikimokyklinio ugdymo skyriaus „Liepaitė“, Druskininkų savivaldybės Viečiūnų progimnazijos ikimokyklinio ugdymo skyriaus „Linelis“ bei Jaunimo užimtumo centro veiklą;

7.16. koordinuoja savivaldybės tarybai pavaldžių kuruojamų įstaigų vadybinę veiklą; konsultuoja įstaigų vadovus ir darbuotojus, įstaigų bendruomenes ugdymo proceso ir veiklos organizavimo klausimais;

7.17. koordinuoja ir prižiūri pagal kuruojamą sritį mokomųjų dalykų olimpiadas, konkursus, kitus renginius;

7.18. rengia Savivaldybės metinių švietimo ir jaunimo veiklos programų bei socialinių priemonių, susijusių su jaunimo teisių apsauga, vaikų ir jaunimo užimtumu, projektus, teikia juos savivaldybės tarybai tvirtinti ir koordinuoja, administruoja ir kontroliuoja patvirtintų programų ir priemonių įgyvendinimą, joms skirtų lėšų panaudojimo tikslingumą;

7.19. teikia mokiniams ir jų tėvams (globėjams, rūpintojams) informaciją apie Savivaldybėje veikiančias mokyklas, švietimo programas, mokymosi formas;

7.20. tvarko švietimo informacines sistemas; teikia Švietimo ir mokslo ministerijai, valstybinės švietimo priežiūros institucijoms ir visuomenei savivaldybės administracijos direktoriaus patvirtintą informaciją apie švietimo būklę savivaldybėje;

7.21. Lietuvos Respublikos Vyriausybės nustatyta tvarka atlieka švietimo teikėjų veiklos priežiūrą;

7.22. organizuoja visuomenės informavimą apie neformalųjį suaugusiųjų švietimą ir tęstinį mokymąsi ir konsultavimą šiais klausimais savivaldybės teritorijoje, sudaro sąlygas neformaliojo suaugusiųjų švietimo ir tęstinio mokymosi teikėjams savivaldybės informacinėse sistemose viešinti aktualią informaciją apie vykdomas neformaliojo suaugusiųjų švietimo ir tęstinio mokymosi programas ir renginius;

7.23. siekdamas visapusiško visuomenės bei jaunų žmonių informavimo jaunimo politikos klausimais, teikia suinteresuotiems asmenims ir institucijoms informaciją apie jaunimo politikos įgyvendinimą savivaldybės teritorijoje, kaupia ir skleidžia informaciją apie jaunimo veiklos galimybes, konsultuoja šiais klausimais jaunus žmones bei jaunimo organizacijas;

7.24. teikia savivaldybės administracijos direktoriui siūlymus ir išvadas dėl atvirų erdvių ir centrų jaunimui, jaunimo organizacijų veiklai skirtų patalpų nuomos arba panaudos, jaunimo veiklų rėmimo ir kitais jaunimo politikos klausimais, siekdamas atviro darbo su jaunimu ir jaunimo organizacijų plėtros savivaldybėje;

7.25. organizuoja savivaldybėje pasitarimus, konferencijas, seminarus ir kitus renginius jaunimo politikos klausimais, siekdamas, kad savivaldybės jaunimo politika būtų tinkamai įgyvendinama;

7.26. dalyvauja su jaunimo politikos įgyvendinimo sritimis tiesiogiai susijusių savivaldybės sudarytų komisijų darbe, darbo grupių veikloje, pasitarimuose savo kompetencijos klausimais ir teikia pasiūlymus, siekdamas, kad būtų tinkamai atstovaujama jaunimo interesams savivaldybėje;

7.27. bendradarbiauja su savivaldybės administracijos tarnautojais, savivaldybės jaunimo reikalų taryba, įmonių, įstaigų, organizacijų atstovais, vykdančiais su jaunimu susijusią veiklą, regionine jaunimo organizacijų taryba, jaunimo organizacijomis, su jaunimu dirbančiomis organizacijomis bei neformaliomis jaunimo grupėmis;

7.28. dalyvauja plėtojant bendradarbiavimą su kitomis Lietuvos savivaldybėmis ir su Nacionaline jaunimo reikalų koordinatorių asociacija, siekdamas perimti ir pasidalinti gerosios praktikos pavyzdžiais jaunimo politikos formavimo ir įgyvendinimo savivaldybėje klausimais;

7.29. vadovaudamasis Lietuvos Respublikos teisės aktais, bendradarbiauja su Švietimo ir mokslo ministerija, Socialinės apsaugos ir darbo ministerija, Jaunimo reikalų departamentu prie Socialinės apsaugos ir darbo ministerijos ir kitomis institucijomis;

7.30. renka ir sistemina duomenis apie savivaldybės teritorijoje gyvenančio jaunimo padėtį, analizuoja jos pokyčius, teikia išvadas ir pasiūlymus savivaldybės administracijos direktoriui, Savivaldybės jaunimo reikalų tarybai, informuoja apie jaunimo padėtį su jaunimo politika susijusius asmenis ir visuomenę;

7.31. koordinuoja ir administruoja Savivaldybės jaunimo reikalų tarybos darbą, siekdamas, kad būtų užtikrintas jos efektyvus darbas ir techninis posėdžių aptarnavimas;

7.32. atsako už Smurto ir patyčių prevencijos, intervencijos bei stebėsenos Druskininkų savivaldybės mokyklose aprašo įgyvendinimą;

7.33. inicijuoja ir dalyvauja vykdant savivaldybės jaunimo politikos kokybės vertinimą bei analizuoja jaunimo padėties ir jaunimo politikos įgyvendinimo pokyčius;

7.34. koordinuoja mokyklų komandų veiklą, teikiant socialinę, pedagoginę pagalbą mokiniams;

7.35. inicijuoja savivaldybės švietimo įstaigų (kuruojamų) savivaldos institucijų kūrimąsi;

7.36. koordinuoja Druskininkų savivaldybės mokinių tarybos veiklą;

7.37. organizuoja, koordinuoja ir vykdo centralizuotą tėvų prašymų dėl vaikų priėmimo į ikimokyklinio ir priešmokyklinio ugdymo grupes ir jų paskirstymą ir nukreipimą į savivaldybės švietimo įstaigas;

7.38. atlieka švietimo ir jaunimo veiklą reglamentuojančių dokumentų ekspertizę;

7.39. vykdo valstybinę švietimo stebėseną pagal Lietuvos Respublikos švietimo ir mokslo ministro įsakymais patvirtintus Valstybės švietimo stebėsenos rodiklius ir Valstybės švietimo stebėsenos tvarkos aprašą, siekia sudaryti sąlygas visiems švietimo valdymo subjektams priimti pagrįstus sprendimus ir vykdyti švietimo kokybę laiduojantį valdymą;

7.40. rengia švietimo veiklos statistines ataskaitas;

7.41. nagrinėja gyventojų prašymus, paklausimus, skundus ir įstaigų, įmonių paraiškas, skundus savo vykdomų funkcijų srityje;

7.42. teikia informaciją savivaldybės administracijos direktoriui, savivaldybės administracijos direktoriaus pavaduotojui, Švietimo skyriaus vedėjui apie Lietuvos Respublikos įstatymų, Lietuvos Respublikos Vyriausybės nutarimų, kitų teisės aktų pakeitimus savo vykdomų funkcijų srityje;

7.43. dalyvauja komisijų, darbo grupių veikloje;

7.44. analizuoja užsienio šalių ir kitų Lietuvos savivaldybių patirtį sprendžiant problemas savo vykdomų funkcijų srityje; inicijuoja ir įgyvendina gerosios patirties perėmimą ir perdavimą;

7.45. teikia pasiūlymus Savivaldybės administracijos veiklos ir Švietimo skyriaus veiklos klausimais;

7.46. saugo asmens duomenis ne ilgiau, nei to reikalauja asmens duomenų tvarkymo tikslai; saugo asmens duomenų paslaptį, jei duomenys neskirti skelbti viešai;

7.47. tausoja ir prižiūri Savivaldybės turtą, darbo priemones, naudoja juos tik tarnybos tikslais;

7.48. laiku atlieka kitus su funkcijomis susijusius nenuolatinio pobūdžio pavedimus tam, kad būtų pasiekti įstaigos strateginiai tikslai;

7.49. vykdo pagal kompetenciją kitas Lietuvos Respublikos teisės aktais nustatytas funkcijas.

VI. ŠIAS PAREIGAS EINANČIO VALSTYBĖS TARNAUTOJO PAVALDUMAS

8. Šias pareigas einantis valstybės tarnautojas tiesiogiai pavaldus Švietimo skyriaus vedėjui.

_____________________